GA Iris Oifigiúill an Aontais Eorpaigh C NaN/46

COMHSHEASAMH (CE) Uimh. 9/2008

a ghlac an Chomhairle an 10 Márta 2008

chun go nglacfaí Rialachán (CE) Uimh. …/2008 ó Pharlaimint na hEorpa agus ón gComhairle an … maidir le blastáin agus comhábhair áirithe bia a bhfuil airíonna blaistithe acu agus atá le húsáid i mbianna agus ar bhianna agus lena leasaítear Rialachán (CEE) Uimh. 1576/89 ón gComhairle, Rialachán (CEE) Uimh. 1601/91 ón gComhairle, Rialachán (CE) Uimh. 2232/96 agus Treoir 2000/13/CE

(Téacs atá ábhartha maidir leis an LEE)

(2008/C 111 E/04)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 95 de,

Ag féachaint don togra ón gCoimisiún,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (2),

De bharr an méid seo a leanas:

(1) Is gá Treoir 88/388/CEE ón gComhairle an 22 Meitheamh 1988 maidir le comhfhogasú dhlíthe na mBallstát a bhaineann le blastáin atá le húsáid in earraí bia agus maidir le bunábhair chun iad a tháirgeadh (3) a thabhairt cothrom le dáta i bhfianaise forbairtí teicniúla agus eolaíocha. Ar mhaithe le soiléireacht agus le héifeachtacht, ba cheart an Rialachán seo a chur in ionad Threoir 88/388/CEE.

(2) Foráiltear, le Cinneadh 88/389/CEE ón gComhairle an 22 Meitheamh 1988 maidir leis an gCoimisiún a bheith ag bunú fardail de na bunábhair agus de na substaintí a úsáidtear agus blastáin á n-ullmhú (4), do bhunú an fhardail sin laistigh de 24 mí ón dáta a nglacfar an Cinneadh. Tá an Cinneadh sin as feidhm anois agus ba cheart é a aisghairm.

(3) Le Treoir 91/71/CEE ón gComhairle an 16 Eanáir 1991 lena gcríochnaítear Treoir 88/388/CEE ón gComhairle maidir le comhfhogasú dhlíthe na mBallstát a bhaineann le blastáin atá le húsáid in earraí bia agus maidir le bunábhair chun iad a tháirgeadh (5), leagtar síos rialacha maidir le lipéadú blastán. Cuirtear an Rialachán seo in ionad na rialacha sin agus ba cheart an Treoir a aisghairm anois.

(4) Is gné riachtanach den mhargadh inmheánach é saorghluaiseacht bia atá sábháilte agus folláin agus cuireann sé go mór le sláinte agus le folláine na saoránach, agus lena leasanna sóisialta agus eacnamaíocha.

(5) D'fhonn sláinte an duine a chosaint ba cheart go bhfolódh an Rialachán seo blastáin, bunábhair do bhlastáin agus bianna a bhfuil blastáin iontu. Ba cheart go bhfolódh sé freisin comhábhair áirithe bia a bhfuil airíonna blaistithe acu a chuirtear le bia, agus ar chun blas a chur ar an mbia is mó a dhéantar amhlaidh, agus a chuireann go mór le láithreacht substaintí míchuibhiúla áirithe i mbia, ar substaintí iad a fhaightear go nádúrtha (dá ngairfear ‘comhábhair bia a bhfuil airíonna blaistithe acu’ anseo feasta), a mbunábhar agus bianna a bhfuil siad iontu.

(6) Earraí bia amha, nach ndearnadh aon chóireáil próiseála orthu agus earraí bia nach comhbhianna iad amhail luibheanna, spíosraí, taenna agus insiltí (e.g. tae torthaí nó tae luibhe) mar aon le meascáin de spíosraí agus/nó de luibheanna, meascáin tae agus meascáin le haghaidh insilte, fad gurb amhlaidh a chaitear iad agus/nó nach gcuirtear leis an mbia iad, ní thagann siad faoi raon feidhme an Rialacháin seo.

(7) Níor cheart go n-úsáidfí blastáin ná comhábhair bia a bhfuil airíonna blaistithe acu ach má chomhlíonann siad na critéir a leagtar síos sa Rialachán seo. Caithfidh siad a bheith sábháilte nuair a úsáidfear iad, agus dá bhrí sin ba cheart measúnú riosca a dhéanamh orthu sula gceadófaí i mbia iad. Níor cheart go gcuirfeadh a n-úsáid an tomhaltóir amú agus ba cheart, dá bhrí sin, go léireofaí i gcónaí le lipéadú cuí go bhfuil siad i mbia. Áirítear leis an tomhaltóir a chur amú saincheisteanna a bhaineann le cineál, le húire, agus le cáilíocht na gcomhábhar a úsáidtear, le nádúrthacht táirge nó le nádúrthacht an phróisis táirgthe, nó le cáilíocht cothúcháin an táirge, ach ní gá gurb é sin amháin a bheadh i gceist leis. Ba cheart go gcuirfí san áireamh, agus blastáin á bhformheas, na tosca eile atá ábhartha maidir leis an ábhar atá á mheas, lena n-áirítear tosca sochaíocha, eacnamaíocha, traidisiúnta, eitice agus comhshaoil agus a indéanta atá sé rialuithe a dhéanamh.

(8) Ó 1999 i leith, tá a thuairimí tugtha uaidh ag an gCoiste Eolaíoch Bia agus ina dhiaidh sin ag an Údarás Eorpach um Shábháilteacht Bia (dá ngairfear ‘an tÚdarás’ anseo feasta) a bunaíodh le Rialachán (CE) Uimh. 178/2002 ó Pharlaimint na hEorpa agus ón gComhairle an28 Eanáir 2002 lena leagtar síos prionsabail ghinearálta agus ceanglais ghinearálta an dlí bia, lena mbunaítear an tÚdarás Eorpach um Shábháilteacht Bia agus lena leagtar amach nósanna imeachta in ábhair sábháilteachta bia (6) faoi roinnt substaintí a fhaightear go nádúrtha i mbunábhair do bhlastáin agus faoi chomhábhair bia a bhfuil airíonna blaistithe acu ar cúis imní iad ó thaobh na tocsaineolaíochta de, dar le Coiste Saineolaithe Chomhairle na hEorpa maidir le Substaintí Blaistithe. Ba cheart substaintí ar dhearbhaigh an Coiste Eolaíoch Bia gur cúis imní ó thaobh na tocsaineolaíochta iad, a mheas mar shubstaintí míchuibhiúla nár cheart a chur le bia.

(9) Toisc go bhfaightear go nádúrtha i bplandaí iad, d'fhéadfadh substaintí míchuibhiúla a bheith in ullmhóidí blaistithe agus i gcomhábhair bia a mbeadh airíonna blaistithe acu. Úsáidtear na plandaí go traidisiúnta mar bhia nó mar chomhábhair bia. Ba cheart leibhéil uasta iomchuí a bhunú do na substaintí míchuibhiúla seo sna bianna sin is mó a chuireann le hiontógáil na substaintí seo ag an duine, agus an gá atá le sláinte an duine a chosaint agus nach féidir iad a sheachaint i mbianna traidisiúnta á gcur san áireamh.

(10) Ba cheart go mbeadh na leibhéil uasta de shubstaintí míchuibhiúla áirithe a fhaightear go nádúrtha dírithe ar an mbia nó ar na catagóirí bia is mó a chuireann lena n-ionghabháil chothaithe. Chuirfeadh sé seo ar chumas na mBallstát rialuithe a eagrú ar bhonn riosca i gcomhréir le Rialachán (CE) Uimh. 882/2004 ó Pharlaimint na hEorpa agus ón gComhairle an 29 Aibreán 2004 maidir le feidhmiú rialuithe oifigiúla chun comhlíonadh dlí beatha agus bia, rialacha sláinte ainmhithe agus leasa ainmhithe a áirithiú (7). Tá sé de dhualgas ar tháirgeoirí bia, áfach, a chur san áireamh go bhfuil na substaintí ann agus comhábhair bia a bhfuil airíonna blaistithe acu agus/nó blastáin á n-úsáid acu chun gach bia a ullmhú d'fhonn a áirithiú nach gcuirfear ar an margadh aon bhia nach bhfuil sábháilte.

(11) Ba cheart forálacha a bhunú ar leibhéal an Chomhphobail d'fhonn úsáid ábhar planda, ainmhí, micribhitheolaíochta, nó mianrach áirithe a chosc, nó a theorannú, ar cúis imní iad do shláinte an duine i dtáirgeadh blastán agus i dtáirgeadh comhábhar bia a bhfuil airíonna blaistithe acu agus ina gcur chun feidhme i dtáirgeadh bia.

(12) Ba cheart go ndéanfadh an tÚdarás na measúnuithe riosca.

(13) D'fhonn comhchuibhiú a áirithiú, ba cheart gur i gcomhréir leis an nós imeachta a leagtar síos i Rialachán (CE) Uimh. …/2008 an … lena mbunaítear nós imeachta comhchoiteann údaraithe maidir le breiseáin bia, le heinsímí bia agus le blastáin bia a dhéanfaí an measúnú riosca agus an formheas ar bhlastáin agus ar bhunábhair ar gá meastóireacht a dhéanamh orthu (8).

(14) Is substaintí sainmhínithe ceimiceacha iad substaintí blaistithe, lena n-áirítear substaintí blaistithe a fhaightear trí shintéis cheimiceach nó substaintí blaistithe a leithlisítear trí phróiseas ceimiceach a úsáid agus substaintí blaistithe nádúrtha. Tá clár meastóireachta ar shubstaintí blaistithe ar bun faoi láthair i gcomhréir le Rialachán (CE) Uimh. 2232/96 ó Pharlaimint na hEorpa agus ón gComhairle an 28 Deireadh Fómhair 1996 lena leagtar síos nós imeachta Comhphobail maidir le substaintí blaistithe a úsáidtear nó a bheartaítear a úsáid in earraí bia nó ar earraí bia (9). Faoin Rialachán sin, tá liosta de shubstaintí blaistithe le glacadh laistigh de chúig bliana ón dáta a nglacfar an clár sin. Ba cheart spriocdháta nua a shocrú maidir leis an liosta sin a ghlacadh. Molfar go n-áireofar an liosta sin ar an liosta dá dtagraítear in Airteagal 2(1) de Rialachán (CE) Uimh. …/2008 (10).

(15) Maidir le hullmhóidí blaistithe is blastáin iad, seachas na substaintí ceimiceacha sainmhínithe, a fhaightear ó ábhair de bhunús plandúil, ainmhíoch nó micribhitheolaíoch, trí phróisis fhisiceacha, einsímeacha nó micribhitheolaíocha iomchuí, agus an t-ábhar i staid amh nó i ndiaidh a phróiseála lena chaitheamh ag an duine. Ní gá meastóireacht nó nós imeachta formheasta a dhéanamh ar ullmhóidí blaistithe a tháirgtear ó bhia lena n-úsáid i mbianna agus ar bhianna ach amháin i gcás ina mbeidh amhras faoina sábháilteacht. Ba cheart, áfach, go ndéanfaí meastóireacht ar shábháilteacht ullmhóidí blaistithe a tháirgtear ó ábhar neamhbhia agus go ndéanfaí iad a fhormheas.

(16) Is é an sainmhíniú a dhéantar i Rialachán (CE) Uimh. 178/2002 ar bhia, aon substaint nó táirge, bíodh sí nó sé próiseáilte, próiseáilte go páirteach nó neamhphróiseáilte, a ceapadh lena n-ionghabháil ag daoine, nó a bhféadfaí a bheith ag súil go réasúnach go ndéanfadh daoine í nó é a ionghabháil. Maidir le hábhair de thionscnamh plandúil, ainmhíoch nó micribhitheolaíoch, ar féidir a léiriú go leordhóthanach gur úsáideadh go dtí seo iad chun blastáin a tháirgeadh, meastar gur ábhair bia iad chun na críche seo, cé go bhféadfadh sé nár úsáideadh cuid de na bunábhair, amhail an rósadhmad, agus duilleoga sútha talún, mar bhia ann féin. Ní gá meastóireacht a dhéanamh orthu.

(17) Mar an gcéanna, ní gá meastóireacht a dhéanamh ar bhlastáin próisis theirmigh a tháirgtear ó bhia faoi choinníollacha sonraithe, chun go n-úsáidfear i mbianna agus ar bhia iad ná ní gá formheas a dhéanamh orthu ach amháin i gcás ina mbeidh amhras faoina sábháilteacht. Ba cheart, áfach, go ndéanfaí meastóireacht agus formheas ar shábháilteacht blastán próisis theirmigh a tháirgtear ó ábhar neamhbhia nó nach gcomhlíonann coinníollacha áirithe táirgthe.

(18) Leagtar síos i Rialachán (CE) Uimh. 2065/2003 ó Pharlaimint na hEorpa agus ón gComhairle an 10 Samhain 2003 maidir le blastáin deataigh a úsáidtear nó a bheartaítear a úsáid i mbianna nó ar bhianna (11) nós imeachta maidir le measúnú sábháilteachta agus formheas a dhéanamh ar bhlastáin deataigh agus is é an aidhm atá ag an Rialachán liosta a bhunú de na bun-chomhdhlútháin deataigh agus de na bunchodáin tarra a n-údaraítear a n-úsáid d'eisiamh gach bun-chomhdhlútháin deataigh agus bunchodáin tarra eile.

(19) Cuireann réamhtheachtaithe blais amhail carbaihiodráití, oligaipeiptídí agus aimínaigéid blas ar bhia trí imoibrithe ceimiceacha a tharlaíonn agus an bia á phróiseáil. Ní gá go ndéanfaí meastóireacht ar réamhtheachtaithe blais a tháirgtear ó bhia le go n-úsáidfear i mbianna agus ar bhianna iad ná go gcuirfí faoi nós imeachta formheasa iad mura mbeidh amhras ann faoina sábháilteacht. Ba cheart, áfach, meastóireacht agus formheas a dhéanamh ar shábháilteacht réamhtheachtaithe blais a tháirgtear ó ábhair neamhbhia.

(20) Féadfar blastáin eile nach dtagann faoi réim na sainmhínithe ar na blastáin a luadh cheana a úsáid i mbianna agus ar bhianna, tar éis dóibh dul faoi mheastóireacht agus faoi nós imeachta formheasta. Ar na samplaí a d'fhéadfadh a bheith i gceist, bheadh blastáin a fhaightear trí ola nó trí shaill a théamh chuig teocht fíorard ar feadh tréimhse an-ghairid, a thabharfadh blas a bheadh cosúil le blas ón ngríoscán.

(21) Ní fhéadfar ábhar de thionscnamh plandúil, ainmhíoch, micribhitheolaíoch nó mianrach seachas bia a údarú le haghaidh blastáin a tháirgeadh ach amháin i gcás measúnú eolaíoch a bheith déanta maidir lena shábháilteacht. D'fhéadfadh sé gur ghá a údarú nach ndéanfaí ach codanna áirithe den ábhar a úsáid nó go gcaithfí coinníollacha úsáide a leagan síos.

(22) Féadfaidh blastáin breiseáin bia a bheidh iontu mar a cheadaítear le Rialachán (CE) Uimh. …/2008 an … ó Pharlaimint na hEorpa ón gComhairle maidir le breiseáin bia (12) agus/nó comhábhair eile bia chun críocha teicneolaíocha amhail chun iad a stóráil, a chaighdeánú, a chaolú nó a thuaslagadh agus a chobhsú.

(23) Blastán nó bunábhar a thagann faoi raon feidhme Rialachán (CE) Uimh. 1829/2003 ó Pharlaimint na hEorpa agus ón gComhairle an 22 Meán Fómhair 2003 maidir le bia géinmhodhnaithe agus beatha ghéinmhodhnaithe (13), ba cheart go mbeadh sé faoi réir an nós imeachta um údarú faoin Rialachán sin maidir le measúnú sábháilteachta ar an modhnú géiniteach, ach ba cheart gur faoin Rialachán seo a dheonófaí an t-údarú críochnaitheach le haghaidh an bhlastáin nó le haghaidh an bhunábhair.

(24) Fanfaidh blastáin faoi réir na n-oibleagáidí ginearálta maidir le lipéadú dá bhforáiltear i dTreoir 2000/13/CE ó Pharlaimint na hEorpa agus ón gComhairle an 20 Márta 2000 maidir le comhfhogasú dhlíthe na mBallstát a bhaineann le lipéadú, tíolacadh agus fógraíocht earraí bia (14) agus, de réir mar a bheidh, i Rialachán (CE) Uimh. 1829/2003 agus i Rialachán (CE) Uimh. 1830/2003 ó Pharlaimint na hEorpa agus ón gComhairle an 22 Meán Fómhair 2003 maidir le hinrianaitheacht agus lipéadú orgánach géinmhodhnaithe agus maidir le hinrianaitheacht táirgí bia agus beatha a tháirgtear ó orgánaigh ghéinmhodhnaithe agus lena leasaítear Treoir 2001/18/CE (15). Ina theannta sin, ba cheart forálacha sonracha a chur san áireamh sa Rialachán seo maidir leis an lipéadú ar bhlastáin a dhíoltar mar bhlastáin leis an monaróir nó leis an tomhaltóir deiridh.

(25) Níor cheart an lipéad ‘nádúrtha’ a chur ar shubstaintí blaistithe ná ar ullmhóidí blaistithe ach amháin i gcás go gcloíonn siad le critéir áirithe a áirithíonn nach gcuirtear tomhaltóirí amú.

(26) Ba cheart go n-áiritheofaí le saincheanglais faisnéise nach gcuirtear tomhaltóirí amú maidir leis an mbunábhar a úsáidtear chun blastáin nádúrtha a tháirgeadh. Go háirithe, i gcás ina n-úsáidfear an téarma nádúrtha le cur síos a dhéanamh ar bhlas, ba cheart gur de bhunús nádúrtha ar fad na comhpháirteanna blaistithe a úsáideadh. Ina theannta sin, ba cheart foinse na mblastán a lipéadú, ach amháin nuair nach n-aithneofaí na bunábhair dá dtagraítear i mblas an bhia. I gcás ina luaitear foinse, ba cheart gur ón ábhar dár tagraíodh a thiocfadh 95 % ar a laghad den chomhpháirt blaistithe. Ní fhéadfar an leibhéal uasta eile 5 % a úsáid ach do chaighdeánú nó chun, mar shampla, blas níos úire, níos géire, níos aibí nó níos glaise a chur ar an mblastán. I gcás inar úsáideadh níos lú ná 95 % den chomhpháirt blaistithe a baineadh as an bhfoinse dár tagraíodh agus gur féidir fós blas na foinse a aithint, ba cheart an fhoinse a nochtadh i dteannta ráitis ag dearbhú gur cuireadh blastáin nádúrtha eile léi, mar shampla, úsc cócó ar cuireadh blastáin nádúrtha leis chun blas banana a chur air. Nuair a mhaítear sa chur síos ar na blastáin nádúrtha gurb ann do bhunábhar, níor cheart do chodán na comhpháirte blaistithe seachas an codán den chomhpáirt sin a díorthaíodh ón bhfoinse áirithe sin blas na foinse dá dtagraítear a atáirgeadh ná aithris a dhéanamh air.

(27) Más mar gheall ar bhlastáin deataigh a chur le bia áirithe atá blas deataithe air, ba cheart é sin a chur in iúl don tomhaltóir. I gcomhréir le Treoir 2000/13/CE, níor cheart don lipéadú an tomhaltóir a chur amú maidir le cé acu a ndeataítear an táirge ar an ngnáthbhealach le deatach úr nó a gcóirítear le blastáin deataigh é. Is gá Treoir 2000/13/CE a oiriúnú do na sainmhínithe ar bhlastáin, ar bhlastáin deataigh agus ar an téarma ‘nádúrtha’ maidir leis an gcur síos ar bhlastáin a leagtar síos sa Rialachán seo.

(28) Tá sé riachtanach faisnéis a fháil maidir le tomhaltas agus maidir le húsáid substaintí blaistithe chun meastóireacht a dhéanamh ar shábháilteacht substaintí blaistithe do shláinte an duine. Ba cheart seiceáil a dhéanamh go rialta ar mhéideanna na substaintí blaistithe a chuirtear le bia.

(29) Ba cheart na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún (16).

(30) Ba cheart, go háirithe, go dtabharfaí de chumhacht don Choimisiún na hIarscríbhinní a ghabhann leis an Rialachán seo a leasú agus bearta idirthréimhseacha iomchuí a ghlacadh maidir leis an liosta Comhphobail a bhunú. Ó tharla go bhfuil raon feidhme ginearálta ag na bearta sin agus gur le haghaidh míreanna neamhriachtanacha den Rialachán seo a leasú a ceapadh iad, inter alia trína fhorlíonadh le míreanna nua neamhriachtanacha, caithfear iad a ghlacadh i gcomhréir leis an nós imeachta rialúcháin lena ngabhann grinnscrúdú dá bhforáiltear in Airteagal 5a de Cinneadh 1999/468/CE.

(31) Nuair nach bhféadfar, ar mhórchúiseanna práinne, cloí leis na gnáth-theorainneacha ama don nós imeachta rialúcháin lena ngabhann grinnscrúdú, ba cheart go mbeadh an Coimisiún in ann an nós imeachta um práinn dá bhforáiltear in Airteagal 5a(6) de Cinneadh 1999/468/CE a chur i bhfeidhm d'fhonn na bearta a glacadh a bhfuil cur síos orthu in Airteagal 8(2) agus sna leasuithe ar Iarscríbhinn II go hIarscríbhinn V a ghabhann leis an Rialachán seo.

(32) Ba cheart Iarscríbhinn II go hIarscríbhinn V a ghabhann leis an Rialachán seo a oiriúnú de réir mar is gá don dul chun cinn eolaíoch agus teicniúil agus an fhaisnéis a sholáthróidh táirgeoirí agus úsáideoirí blastán agus/nó an fhaisnéis a thiocfaidh as monatóireacht agus as rialuithe na mBallstát á cur san áireamh.

(33) D'fhonn dlí an Chomhphobail maidir le blastáin a fhorbairt agus a thabhairt cothrom le dáta ar bhealach comhréireach, éifeachtach, is gá sonraí a bhailiú, faisnéis a roinnt agus obair a chomhordú idir na Ballstáit. Chuige sin, d'fhéadfadh sé gur mhaith an rud staidéar a dhéanamh ar shaincheisteanna ar leith d'fhonn an próiseas cinnteoireachta a éascú. Is iomchuí go maoiníonn an Comhphobal staidéir den sórt sin mar chuid dá nós imeachta buiséadach. Tagann maoiniú beart den sórt sin faoi Rialachán (CE) Uimh. 882/2004.

(34) Go dtí go mbunófar an liosta Comhphobail, ba cheart foráil a dhéanamh do mheastóireacht agus d'fhormheas substaintí blaistithe nach gcumhdaítear leis an gclár meastóireachta dá bhforáiltear i Rialachán (CE) Uimh. 2232/96. Ba cheart, dá bhrí sin, córas idirthréimhseach a leagan síos. Faoin gcóras sin, ba cheart substaintí blaistithe den sórt sin a mheas agus a fhormheas i gcomhréir leis an nós imeachta a leagtar síos i Rialachán (CE) Uimh. …/2008 (10). Maidir leis na tréimhsí ama, áfach, dá bhforáiltear sa Rialachán sin ar laistigh díobh a ghlacfaidh an tÚdarás a thuairim agus a chuirfidh an Coimisiún dréachtrialachán faoi bhráid an Bhuanchoiste um an mBiashlabhra agus um Shláinte Ainmhithe lena ndéantar an liosta Comhphobail a thabhairt cothrom le dáta, níor cheart go mbeadh feidhm acu, toisc gur cheart tosaíocht a thabhairt don chlár leanúnach meastóireachta.

(35) Ós rud é nach féidir cuspóir an Rialacháin seo, eadhon rialacha Comhphobail a leagan síos maidir le blastáin agus comhábhair áirithe bia a bhfuil airíonna blaistithe acu a úsáid i mbianna agus ar bhianna, a bhaint amach go leordhóthanach ar leibhéal na mBallstát agus dá bhrí sin, ar mhaithe le haontacht an mhargaidh agus ar mhaithe le hardleibhéal cosanta do thomhaltóirí, gur fearr is féidir é a bhaint amach ar leibhéal an Chomhphobail, féadfaidh an Comhphobal bearta a ghlacadh i gcomhréir le prionsabal na coimhdeachta, mar a leagtar amach in Airteagal 5 den Chonradh é. I gcomhréir le prionsabal na comhréireachta, mar a leagtar amach san Airteagal sin é, ní théann an Rialachán seo thar a bhfuil riachtanach chun an cuspóir sin a bhaint amach.

(36) Is gá Rialachán (CEE) Uimh. 1576/89 ón gComhairle an 29 Bealtaine 1989 lena leagtar síos rialacha ginearálta maidir le sainmhíniú, tuairisciú agus cur i láthair biotáillí (17) agus Rialachán (CEE) Uimh. 1601/91 ón gComhairle an 10 Meitheamh 1991 lena leagtar síos rialacha ginearálta maidir le sainmhíniú, tuairisciú agus cur i láthair ar fhíonta cumhraithe (18), ar dheochanna bunaithe ar fhíon cumhraithe agus ar mhanglaim táirgí fíonta cumhraithe a oiriúnú do shainmhínithe nua áirithe a leagtar síos sa Rialachán seo.

(37) Ba cheart Rialachán (CEE) Uimh. 1576/89, Rialachán (CEE) Uimh. 1601/91 agus Rialachán (CE) Uimh. 2232/96 agus Treoir 2000/13/CE a leasú dá réir,

TAR ÉIS AN RIALACHÁN SEO A GHLACADH:

CAIBIDIL I

ÁBHAR, RAON FEIDHME AGUS SAINMHÍNITHE

Article 1

Ábhar

Leagtar síos leis an Rialachán seo rialacha maidir le blastáin agus maidir le comhábhair bia a bhfuil airíonna blaistithe acu lena n-úsáid i mbianna agus ar bhianna d'fhonn a áirithiú go bhfeidhmeoidh an margadh inmheánach ar bhealach éifeachtach agus go mbeidh ardleibhéal cosanta ann do shláinte an duine agus cosaint do leasanna na dtomhaltóirí, lena n-áirítear cleachtais chóra i dtrádáil bia agus, i gcás inar iomchuí, caomhnú an chomhshaoil á chur san áireamh.

Chun na gcríoch sin, foráiltear leis an Rialachán seo do na nithe seo a leanas:

(a) liosta Comhphobail de bhlastáin agus de bhunábhair atá formheasta lena n-úsáid i mbianna agus ar bhianna, agus a leagtar amach in Iarscríbhinn I (dá ngairfear an ‘liosta Comhphobail’ anseo feasta);

(b) coinníollacha úsáide blastán agus comhábhar bia a bhfuil airíonna blaistithe acu i mbianna agus ar bhianna;

(c) rialacha maidir le lipéadú blastán.

Airteagal 2

Raon feidhme

1. Beidh feidhm ag an Rialachán seo maidir leis na nithe seo a leanas:

(a) blastáin a úsáidtear nó a bheartaítear a úsáid i mbianna nó ar bhianna, gan dochar d'fhorálacha níos sainiúla a leagtar síos i Rialachán (CE) Uimh. 2065/2003;

(b) comhábhair bia a bhfuil airíonna blaistithe acu;

(c) bia a bhfuil blastáin ann agus/nó comhábhair bia a bhfuil airíonna blaistithe acu;

(d) bunábhair do bhlastáin agus/nó bunábhair do chomhábhair bia a bhfuil airíonna blaistithe acu.

2. Ní bheidh feidhm ag an Rialachán seo maidir leis na nithe seo a leanas:

(a) substaintí ar blas milis, blas géar nó blas goirt amháin atá orthu;

(b) bianna amha;

(c) bianna nach comhbhianna iad agus meascáin de spíosraí agus/nó de luibheanna, meascáin de thaenna agus meascáin lena n-insileadh, fad nár úsáideadh mar chomhábhair bia iad.

Airteagal 3

Sainmhínithe

1. Chun críocha an Rialacháin seo, beidh feidhm ag na sainmhínithe a leagtar síos i Rialachán (CE) Uimh. 178/2002 agus i Rialachán (CE) Uimh. 1829/2003.

2. Chun críocha an Rialacháin seo, beidh feidhm ag na sainmhínithe seo a leanas freisin:

(a) ciallóidh ‘blastáin’: (i) táirgí nach mbeartaítear a chaitheamh mar bhlastáin, agus a chuirtear le bia d'fhonn boladh agus/nó blas a chur air; (ii) táirgí a dhéantar as na catagóirí seo a leanas nó ar ceann de na catagóirí seo a leanas atá iontu: substaintí blaistithe, ullmhóidí blaistithe, blastáin próisis theirmigh, blastáin deataigh, réamhtheachtaithe blais nó blastáin eile nó meascáin díobh;

(b) ciallóidh ‘substaint blaistithe’ substaint cheimiceach shainmhínithe a bhfuil airíonna blaistithe aici;

(c) ciallóidh ‘substaint blaistithe nádúrtha’ substaint blaistithe a fhaightear trí phróisis fhisiceacha, einsímeacha nó mhicribhitheolaíocha iomchuí ó ábhar de thionscnamh plandaí, ainmhíoch nó micribhitheolaíoch ina staid amh nó tar éis a phróiseála lena chaitheamh ag an duine trí cheann amháin nó níos mó de na próisis ullmhúcháin bia thraidisiúnta a liostaítear in Iarscríbhinn II. Freagraíonn substaintí blaistithe nádúrtha do shubstaintí a fhaightear go nádúrtha agus a sainaithníodh sa nádúr;

(d) ciallóidh ‘ullmhóid blaistithe’ táirge, seachas substaint blaistithe, a fhaightear: (i) ó bhia trí phróisis fhisiceacha, einsímeacha nó mhicribhitheolaíocha iomchuí i staid amh an ábhair nó tar éis é a phróiseáil lena chaitheamh ag an duine trí cheann amháin nó níos mó de na próisis ullmhúcháin bia thraidisiúnta a liostaítear in Iarscríbhinn II; agus/nó (ii) ó ábhar de thionscnamh plandúil, ainmhíoch nó micribhitheolaíoch, seachas bia, trí phróisis fhisiceacha iomchuí einsímeacha nó mhicribhitheolaíocha, agus an t-ábhar á thógáil mar ábhar den sórt sin nó á ullmhú trí cheann amháin nó níos mó de na próisis ullmhúcháin bia thraidisiúnta a liostaítear in Iarscríbhinn II;

(e) ciallóidh ‘blastán próisis theirmigh’ táirge a fhaightear tar éis cóireála teasa ó mheascán de chomhábhair nach bhfuil airíonna blaistithe acu astu féin, ar comhábhar ina bhfuil nítrigin (aimín) comhábhar amháin díobh ar a laghad agus ar siúcra dí-ocsaídithe ceann eile; ar na comhábhair chun blastáin próisis theirmigh a tháirgeadh, féadfar iad seo a leanas a áireamh: (i) bia; agus/nó (ii) bunábhar seachas bia;

(f) ciallóidh ‘blastán deataigh’ táirge a fhaightear ó dhifreálú agus ó íonú ar dheatach comhdhlúite arb iad na torthaí a bhíonn orthu comhdhlútháin deataigh phríomhúla, príomhchodanna tarra agus/nó blastáin deataigh dhíorthaithe mar a shainmhínítear i bpointe (1), i bpointe (2) agus i bpointe (4) d'Airteagal 3 de Rialachán (CE) Uimh. 2065/2003 iad;

(g) ciallóidh ‘réamhtheachtaí blais’ táirge, nach gá go mbeadh airíonna blaistithe ann féin, agus a chuirtear le bia d'aon ghnó chun blas a tháirgeadh trí bhriseadh síos nó trí imoibriú le comhábhair eile le linn bia a phróiseáil, agus chuige sin amháin; féadfar é a fháil ó na nithe seo a leanas: (i) bia; agus/nó (ii) bunábhar seachas bia;

(h) ciallóidh ‘blastán eile’ blastán a chuirtear le bia nó a bheartaítear a chur le bia d'fhonn boladh agus/nó blas a chur air agus nach dtagann faoi shainmhínithe (b) go (g);

(i) ciallóidh ‘comhábhar bia a bhfuil airíonna blaistithe aige’ comhábhar bia seachas blastáin a chuirfear le bia go príomha chun blas a chur air nó chun an blas atá air a athrú agus a chuireann go suntasach le láithreacht substaintí míchuibhiúla áirithe a fhaightear go nádúrtha i mbia;

(j) ciallóidh ‘bunábhar’ ábhar de thionscnamh plandúil, ainmhíoch, micribhitheolaíoch nó mianrach óna dtáirgtear blastáin nó comhábhair bia a bhfuil airíonna blaistithe acu; d'fhéadfadh gurb é a bheadh ann: (i) bia; nó (ii) bunábhar seachas bia;

(k) ciallóidh ‘próiseas fisiceach iomchuí’ próiseas fisiceach nach n-athraíonn nádúr ceimiceach chomhábhair an bhlastáin d'aon ghnó agus nach mbaineann le húsáid na substaintí seo a leanas, inter alia: ocsaigin singléid, ózón, catalaíoch neamhorgánach, catalaíoch miotail, imoibrithe orgánaimhiotalacha agus/nó radaíocht UV.

3. Chun críocha na sainmhínithe a liostaítear in alt 2(d), (e), (g) agus (j), maidir le bunábhair a bhfuil fianaise shuntasach ann go bhfuil siad á n-úsáid go dtí seo chun blastáin a tháirgeadh, measfar gur bia iad chun críche an Rialacháin seo.

4. Féadfaidh breiseáin bia a cheadaítear le Rialachán (CE) Uimh. …/2008 (19) maidir le breiseáin bia agus/ nó comhábhair eile bia a chuirtear isteach chun críocha na teicneolaíochta, a bheith sna blastáin.

CAIBIDIL II

COINNÍOLLACHA MAIDIR LE hÚSÁID BLASTÁN, COMHÁBHAR BIA A bhFUIL AIRÍONNA BLAISTITHE ACU, AGUS BUNÁBHAR

Airteagal 4

Coinníollacha ginearálta maidir le húsáid blastán nó comhábhar bia a bhfuil airíonna blaistithe acu

Ní fhéadfar ach blastáin nó comhábhair bia a bhfuil airíonna blaistithe acu a chomhlíonann na coinníollacha seo a leanas a úsáid i mbianna nó ar bhianna:

(a) nach riosca iad, ar bhonn na fianaise eolaíche atá ar fáil, ó thaobh shláinte na dtomhaltóirí de; agus

(b) nach gcuireann a n-úsáid an tomhaltóir amú.

Article 5

Cosc ar bhlastáin bia neamh-chomhlíontacha agus/nó ar bhia neamh-chomhlíontach

Ní chuirfidh aon duine blastán ná aon bhia a bhfuil an blastán sin ann agus/nó comhábhair bia a bhfuil airíonna blaistithe acu ar an margadh mura gcomhlíonfaidh a n-úsáid an Rialachán seo.

Airteagal 6

Láithreacht substaintí áirithe

1. Ní chuirfear na substaintí a liostaítear i gCuid A d'Iarscríbhinn III le bia mar shubstaintí.

2. Gan dochar do Rialachán (CE) Uimh. 1576/89, ní rachfar thar leibhéil uasta substaintí áirithe, ar substaintí iad a fhaightear go nádúrtha i mblastáin agus/nó i gcomhábhair bia a bhfuil airíonna blaistithe acu, sna bianna cumaisc a liostaítear i gCuid B d'Iarscríbhinn III mar thoradh ar úsáid blaistithe agus/ nó comhábhar bia a bhfuil airíonna blaistithe acu sna bianna sin agus ar na bianna sin. Beidh feidhm ag leibhéil uasta na substaintí a leagtar amach in Iarscríbhinn III maidir le bianna mar a chuirtear ar an margadh iad, mura sonraítear a mhalairt. De mhaolú ar an bprionsabal seo, i gcás bianna triomaithe agus/nó bianna tiubhaithe a chaitear a athbhunú, beidh feidhm ag na leibhéil uasta maidir leis an mbia faoi mar a athbhunaítear é de réir na dtreoracha a thugtar ar an lipéad, ag cur an íosfhachtóra chaolaithe san áireamh.

3. Féadfar rialacha mionsonraithe a ghlacadh chun mír 2 a chur chun feidhme i gcomhréir leis an nós imeachta rialúcháin dá dtagraítear in Airteagal 21(2), agus tar éis tuairim a fháil ón Údarás Eorpach um Shábháilteacht Bia (dá ngairfear ‘an tÚdarás’ anseo feasta), i gcás inar gá.

Airteagal 7

Úsáid bunábhar áirithe

1. Ní úsáidfear bunábhair a liostaítear i gCuid A d'Iarscríbhinn IV chun blastáin agus/nó comhábhair bia a bhfuil airíonna blaistithe acu a tháirgeadh.

2. Ní fhéadfar blastáin agus/ nó comhábhair bia a bhfuil airíonna blaistithe acu a tháirgtear ó bhunábhair a liostaítear i gCuid B d'Iarscríbhinn IV a úsáid ach faoi na coinníollacha a shonraítear san Iarscríbhinn sin.

Airteagal 8

Blastáin agus comhábhair bia a bhfuil airíonna blaistithe acu nach n-éilítear meastóireacht ná formheas ina leith

1. Féadfar na blastáin seo a leanas agus na comhábhair bia seo a leanas a bhfuil airíonna blaistithe acu a úsáid i mbianna nó ar bhianna gan meastóireacht agus formheas faoin Rialachán seo, ar choinníoll go gcomhlíonann siad Airteagal 4 den Rialachán seo:

(a) ullmhóidí blaistithe dá dtagraítear in Airteagal 3(2)(d)(i);

(b) blastáin próisis theirmigh dá dtagraítear in Airteagal 3(2)(e)(i) a chomhlíonann na coinníollacha maidir le blastáin próisis theirmigh a tháirgeadh agus na leibhéil uasta do shubstaintí áirithe i mblastáin próisis theirmigh áirithe a leagtar amach in Iarscríbhinn V;

(c) réamhtheachtaithe blais dá dtagraítear in Airteagal 3(2)(g)(i);

(d) comhábhair bia a bhfuil airíonna blaistithe acu.

2. D'ainneoin mhír 1, má chuireann an Coimisiún, Ballstát nó an tÚdarás in iúl go bhfuil amhras orthu faoi shábháilteacht blastáin nó comhábhair bia a bhfuil airíonna blaistithe aige dá dtagraítear i mír 1, déanfaidh an tÚdarás measúnú riosca ar an mblastán nó ar an gcomhábhar bia sin a bhfuil airíonna blaistithe aige. Sa chás sin, beidh feidhm ag Airteagal 4, ag Airteagal 5 agus ag Airteagal 6 de Rialachán (CE) Uimh. …/2008 (10) mutatis mutandis. Más gá, glacfaidh an Coimisiún bearta, tar éis tuairim a fháil ón Údarás, ar bearta iad a ceapadh chun eilimintí neamhriachtanacha den Rialachán seo a leasú, inter alia trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 21(3). Leagfar síos na bearta sin in Iarscríbhinn III, in Iarscríbhinn IV agus/nó in Iarscríbhinn V i gcás inar iomchuí. Ar mhórchúiseanna práinne, féadfaidh an Coimisiún leas a bhaint as an nós imeachta um práinn dá dtagraítear in Airteagal 21(4).

CAIBIDIL III

LIOSTA COMHPHOBAIL DE BHLASTÁIN AGUS DE BHUNÁBHAIR A FORMHEASADH LENA nÚSÁID I mBIANNA NÓ AR BHIANNA

Airteagal 9

Blastáin agus bunábhair a n-éilítear meastóireacht agus formheas ina leith

Beidh feidhm ag an gCaibidil seo maidir leis na nithe seo a leanas:

(a) substaintí blaistithe;

(b) ullmhóidí blaistithe dá dtagraítear in Airteagal 3(2)(d)(ii);

(c) blastáin próisis theirmigh a fhaightear trí chomhábhair a théamh, ar comhábhair iad a thagann faoi réim Airteagal 3(2)(e)(ii) go páirteach nó go hiomlán agus/nó nach gcomhlíontar ina leith na coinníollacha maidir le blaistithe próisis theirmigh a tháirgeadh agus/nó maidir leis na leibhéil uasta do shubstaintí míchuibhiúla áirithe a leagtar amach in Iarscríbhinn V;

(d) réamhtheachtaithe blais dá dtagraítear in Airteagal 3(2)(g)(ii);

(e) blastáin eile dá dtagraítear in Airteagal 3(2)(h);

(f) bunábhair seachas bia dá dtagraítear in Airteagal 3(2)(j)(ii).

Airteagal 10

Liosta Comhphobail de bhlastáin agus de bhunábhair

Ar na blastáin agus ar na bunábhair dá dtagraítear in Airteagal 9, ní fhéadfar ach na blastáin agus na bunábhair atá ar an liosta Comhphobail a chur ar an margadh mar bhlastáin agus mar bhunábhair nó a úsáid i mbianna nó ar bhianna faoi na coinníollacha úsáide a shonraítear san Airteagal sin, i gcás inar infheidhme.

Airteagal 11

Blastáin agus bunábhair a áireamh ar an liosta Comhphobail

1. Ní fhéadfar blastán ná bunábhar a áireamh ar liosta an Chomhphobail, i gcomhréir leis an nós imeachta a leagtar síos le Rialachán (CE) Uimh. …/2008 (10), seachas má chomhlíonann sé na coinníollacha a leagtar amach in Airteagal 4.

2. Sonróidh iontráil maidir le blastán nó bunábhar ar liosta an Chomhphobail:

(a) aithint an bhlastáin nó an bhunábhair a formheasadh;

(b) i gcás inar gá, na coinníollacha faoina bhféadfar an blastán a úsáid.

3. Leasófar an liosta Comhphobail i gcomhréir leis an nós imeachta dá dtagraítear i Rialachán (CE) Uimh. …/2008 (10).

Airteagal 12

Blastáin nó bunábhair a thagann faoi raon feidhme Rialachán (CE) Uimh. 1829/2003

Ní fhéadfar blastán nó bunábhar a thagann faoi raon feidhme Rialachán (CE) Uimh. 1829/2003 a áireamh ar an liosta Comhphobail atá in Iarscríbhinn I i gcomhréir leis an Rialachán seo seachas nuair a chumhdaítear faoi údarú é i gcomhréir le Rialachán (CE) Uimh. 1829/2003.

Airteagal 13

Cinntí léirmhínithe

I gcás inar gá, féadfar a cinneadh i gcomhréir leis an nós imeachta rialúcháin dá dtagraítear in Airteagal 21(2):

(a) cibé an dtagann nó nach dtagann substaint nó meascán de shubstaintí, ábhar nó cineál bia faoi na catagóirí a liostaítear in Airteagal 2(1);

(b) an catagóir sonrach, a shainmhínítear in Airteagal 3(2)(b) go (j), lena mbaineann substaint áirithe;

(c) cibé an mbaineann táirge bia ar leith le catagóir bia nó an bia é dá dtagraítear in Iarscríbhinn I nó in Iarscríbhinn III, Cuid B.

CAIBIDIL IV

LIPÉADÚ

Airteagal 14

Lipéadú ar bhlastáin nach lena ndíol leis an tomhaltóir deiridh a ceapadh iad

1. Maidir le blastáin nach lena ndíol leis an tomhaltóir deiridh a ceapadh iad, ní fhéadfar iad a chur ar an margadh seachas má bhíonn an lipéadú dá bhforáiltear in Airteagal 15 agus in Airteagal 16 orthu, agus caithfidh an lipéadú a bheith sofheicthe, soléite agus doscriosta. Beidh an fhaisnéis dá bhforáiltear in Airteagal 15 i dteanga ar furasta do cheannaitheoirí í a thuiscint.

2. Laistigh dá chríoch féin, féadfaidh an Ballstát a mbeidh an t-earra á chur ar an margadh ann a ordú, i gcomhréir leis an gConradh, go dtabharfaí an fhaisnéis dá bhforáiltear in Airteagal 15 i dteanga oifigiúil amháin de chuid an Chomhphobail, nó i níos mó ná sin, a chinnfidh an Ballstát sin. Ní choiscfidh sé sin an fhaisnéis sin a chur in iúl i dteangacha éagsúla.

Airteagal 15

Ceanglais ghinearálta lipéadaithe do bhlastáin nach lena ndíol leis an tomhaltóir deiridh a ceapadh iad

1. I gcás ina ndíolfar blastáin nach lena ndíol leis an tomhaltóir deiridh a ceapadh iad, ina n-aonar nó measctha le chéile agus/nó le comhábhair bia eile agus/nó le substaintí eile curtha leo i gcomhréir le hAirteagal 3(4), beidh an fhaisnéis seo a leanas ar a bpacáistiú nó ar a gcoimeádáin:

(a) an tuairisc díolacháin: an focal ‘blastán’ nó ainm nó tuairisc níos sainiúla ar an mblastán;

(b) an ráiteas ‘le húsáid i mbia’ nó an ráiteas ‘úsáid shrianta i mbia’ nó tagairt níos sainiúla don úsáid a ceapadh di i mbia;

(c) na coinníollacha speisialta stórála agus/nó úsáide, más gá;

(d) marc a shainaithníonn an bhaisc nó an luchtóg;

(e) de réir ord a meáchain anuas, liosta de na nithe seo a leanas: (i) catagóirí na mblastán atá ann agus (ii) ainmneacha gach ceann de na substaintí nó de na hábhair eile atá sa táirge nó, i gcás inar iomchuí, a nE-uimhir;

(f) ainm nó ainm gnó agus seoladh an mhonaróra, an phacálaí nó an díoltóra;

(g) sonrú maidir le cainníocht uasta gach comhpháirte nó gach grúpa comhpháirteanna atá faoi réir srianta cainníochta i mbia agus/nó faisnéis iomchuí atá soiléir agus sothuigthe agus a chuirfidh ar chumas an cheannaitheora an Rialachán seo nó dlí Comhphobail ábhartha eile a chomhlíonadh;

(h) an chainníocht ghlan;

(i) dáta marthanachta íosta nó an dáta faoinar cheart iad a úsáid;

(j) i gcás ina mbeidh sí ábhartha, faisnéis faoi bhlastán nó faoi shubstaintí eile dá dtagraítear san Airteagal seo agus a liostaítear in Iarscríbhinn IIIa a ghabhann le Treoir 2000/13/CE maidir le sonrú na gcomhábhar atá in earraí bia.

2. De mhaolú ar mhír 1, an fhaisnéis a cheanglaítear a thabhairt i bpointí (e) agus (g) den mhír sin, d'fhéadfadh sé gur ar na doiciméid sin amháin a bhaineann leis an gcoinsíneacht a bheidís, a sholáthrófar leis an seachadadh nó roimhe, ar choinníoll go mbeidh an sonrú ‘ná miondíoltar’ le feiceáil in áit shofheicthe ar phacáistiú nó ar choimeádán an táirge a bheidh i gceist.

3. De mhaolú ar mhír 1, i gcás gur i dtancaeir a sholáthrófar blastáin, féadfaidh an fhaisnéis uile a bheith ar na doiciméid sin amháin a ghabhann leis an gcoinsíneacht agus a sholáthrófar leis an seachadadh.

Airteagal 16

Ceanglais sainiúla maidir leis an téarma ‘nádúrtha’ a úsáid

1. I gcás ina n-úsáidfear an téarma ‘nádúrtha’ chun cur síos a dhéanamh ar bhlastán sa tuairisc díolacháin dá dtagraítear in Airteagal 15(1)(a) beidh feidhm ag forálacha mhír 2 go mír 6.

2. Ní fhéadfar an téarma ‘nádúrtha’ a úsáid chun cur síos ar bhlastán seachas mura bhfuil sa chomhpháirt blaistithe ach ullmhóidí blaistithe agus/nó substaintí blaistithe nádúrtha.

3. Ní fhéadfar an téarma ‘substaint(í) blaistithe nádúrtha’ a úsáid seachas le haghaidh blastán nach bhfuil ina gcomhpháirt blaistithe ach substaintí blaistithe nádúrtha.

4. Ní fhéadfar an téarma ‘nádúrtha’ a úsáid seachas i gcomhcheangal le tagairt do bhia, do chatagóir bia nó d'fhoinse blaistithe phlandúil nó ainmhíoch má fuarthas 95 % de réir w/w ar a laghad den chomhpháirt blaistithe go heisiach ón mbunábhar dá dtagraítear. Ní atáirgfidh an méid uasta de 5 % (w/w) den chomhpháirt blaistithe a díorthaíodh ó bhunábhair eile blas an bhunábhair dá dtagraítear.

Is éard a bheidh sa tuairisc ‘blastán (bia nó bianna nó catagóir bia nó foinse nó foinsí bia) nádúrtha’.

5. Ní fhéadfar ‘blastán (bia nó bianna nó catagóir bia nó foinse nó foinsí bia) nádúrtha le blastáin nádúrtha eile’ a úsáid ach má tá an chomhpháirt blaistithe díorthaithe i bpáirt ón mbunábhar dá dtagraítear agus más furasta blas an bhunábhair a aithint.

6. Ní fhéadfar an téarma ‘blastán nádúrtha’ a úsáid ach amháin i gcás ina mbeidh an chomhpháirt blaistithe díorthaithe ó bhunábhair éagsúla agus i gcás nach léireodh tagairt do na bunábhair an blas a bheadh orthu.

Airteagal 17

Lipéid a chuirtear ar bhlastáin a bheartaítear a dhíol leis an tomhaltóir deiridh

1. Gan dochar do Threoir 2000/13/CE, do Threoir 89/396/CEE ón gComhairle an 14 Meitheamh 1989 maidir le sonruithe nó marcanna lena sainaithnítear an luchtóg lena mbaineann earra bia (20) ná do Rialachán (CE) Uimh. 1829/2003, blastáin a dhíoltar ina gceann agus ina gceann nó measctha lena chéile agus/nó le comhábhair bia eile agus/nó le substaintí eile curtha leo agus ar lena ndíol leis an tomhaltóir deiridh a cheapfar iad, ní fhéadfar iad a chur ar an margadh mura mbeidh an ráiteas ‘do bhia’ nó ‘úsáid shrianta i mbia’ ar an bpacáistiú nó tagairt níos sainiúla don úsáid a bheartaítear dóibh i mbia, a chaithfidh a bheith sofheicthe, soléite agus doscriosta.

2. Beidh feidhm ag Airteagal 16 más rud é go n-úsáidtear an téarma ‘nádúrtha’ chun cur síos a dhéanamh ar bhlastán sa tuairisc díolacháin dá dtagraítear in Airteagal 15(1)(a).

Airteagal 18

Ceanglais eile maidir le lipéadú

Beidh Airteagail 14 go 17 gan dochar do dhlíthe, do rialacháin ná d'fhorálacha riaracháin atá níos mionsonraithe nó níos cuimsithí agus a bhaineann le meáchain agus le tomhais, nó a bhfuil feidhm acu maidir le cur i láthair, le haicmiú, le pacáistiú agus le lipéadú substaintí agus ullmhóidí contúirteacha, nó a bhfuil feidhm acu maidir le substaintí den sórt sin a iompar.

CAIBIDIL V

FORÁLACHA NÓS IMEACHTA AGUS CUR CHUN FEIDHME

Airteagal 19

Tuairisciú ó oibreoirí ghnó an bhia

1. Cuirfidh táirgeoir nó úsáideoir substainte blaistithe nó ionadaí táirgeora nó úsáideora substainte blaistithe den sórt sin an Coimisiún ar an eolas, ar iarraidh ón gCoimisiún, maidir le méid na substainte a chuirtear le bianna sa Chomhphobal i dtréimhse 12 mhí agus maidir leis na leibhéil úsáide do chatagóirí sonracha bia sa Chomhphobal. Cuirfidh an Coimisiún an fhaisnéis sin ar fáil do na Ballstáit.

2. Más infheidhme, maidir le blastán a formheasadh cheana féin faoin Rialachán seo agus a ullmhaítear le modhanna táirgthe nó le hábhair tosaigh a bhfuil difríochtaí suntasacha idir iad agus na modhanna táirgthe nó na hábhair tosaigh a áiríodh i measúnú riosca an Údaráis, ba cheart don táirgeoir nó don úsáideoir, sula gcuirfear an blastán ar an margadh, na sonraí is gá a chur faoi bhráid an Choimisiúin le go mbeidh an tÚdarás in ann meastóireacht a dhéanamh ar an mblastán maidir leis an modh táirgthe modhnaithe nó maidir leis na saintréithe modhnaithe.

3. Cuirfidh táirgeoir nó úsáideoir blastán agus/nó bunábhar in iúl don Choimisiún láithreach aon fhaisnéis eolaíoch nó aon fhaisnéis theicniúil nua a d'fhéadfadh difríocht a dhéanamh don mheasúnú ar shábháilteacht an bhlastáin nó ar shábháilteacht na mbunábhar.

4. Déanfar rialacha mionsonraithe a ghlacadh i gcomhréir leis an nós imeachta rialúcháin dá dtagraítear in Airteagal 21(2) chun mír 1 a chur chun feidhme.

Airteagal 20

Faireachán agus tuairisciú ag na Ballstáit

1. Bunóidh Ballstáit córais chun faireachán a dhéanamh ar thomhaltas agus ar úsáid blastán a leagtar amach sa liosta Comhphobail agus ar thomhaltas na substaintí a liostaítear in Iarscríbhinn III ar chur chuige riosca-bhunaithe, agus cuirfidh siad a gconclúidí in iúl don Choimisiún agus don Údarás a mhinice is cuí.

2. Tar éis dul i gcomhairle leis an Údarás, glacfar modheolaíocht chomhchoiteann maidir leis na Ballstáit a bheith ag bailiú faisnéise i dtaca le tomhaltas agus úsáid na mblastán a liostaítear sa liosta Comhphobail agus na substaintí a liostaítear in Iarscríbhinn III i gcomhréir leis an nós imeachta rialúcháin dá dtagraítear in Airteagal 21(2) laistigh de … (21).

Airteagal 21

An Coiste

1. Beidh an Buanchoiste um an mBiashlabhra agus um Shláinte Ainmhithe de chúnamh ag an gCoimisiún.

2. I gcás ina ndéanfar tagairt don mhír seo, beidh feidhm ag Airteagal 5 agus ag Airteagal 7 de Cinneadh 1999/468/CE, ag féachaint d'fhorálacha Airteagal 8 de.

Trí mhí a bheidh sa tréimhse dá bhforáiltear in Airteagal 5(6) de Cinneadh 1999/468/CE.

3. I gcás ina ndéanfar tagairt don mhír seo, beidh feidhm ag Airteagal 5a(1) go (4), agus ag Airteagal 7 de Cinneadh 1999/468/CE, ag féachaint d'fhorálacha Airteagal 8 de.

4. I gcás ina ndéanfar tagairt don mhír seo, beidh feidhm ag Airteagal 5a(1), (2), (4) agus (6), agus ag Airteagal 7 de Cinneadh 1999/468/CE, ag féachaint d'fhorálacha Airteagal 8 de.

Airteagal 22

Leasuithe ar Iarscríbhinní II go V

Maidir le leasuithe ar Iarscríbhinní II go V a ghabhann leis an Rialachán seo chun an dul chun cinn eolaíoch agus teicniúil a léiriú, ar leasuithe iad a cheaptar chun míreanna neamhriachtanacha den Rialachán seo a leasú, glacfar iad i gcomhréir leis an nós imeachta rialúcháin lena ngabhann grinnscrúdú in Airteagal 21(3) tar éis tuairim a fháil ón Údarás, i gcás inar gá.

Ar mhórchúiseanna práinne, féadfaidh an Coimisiún leas a bhaint as an nós imeachta um práinn dá dtagraítear in Airteagal 21(4).

Airteagal 23

Maoiniú Comhphobail do bheartais chomhchuibhithe

Is é Airteagal 66(1)(c) de Rialachán (CE) Uimh. 882/2004 a bheidh mar bhunús dlí do mhaoiniú beart a eascróidh as an Rialachán seo.

CAIBIDIL VI

FORÁLACHA IDIRTHRÉIMHSEACHA AGUS FORÁLACHA CRÍOCHNAITHEACHA

Airteagal 24

Aisghairmeacha

1. Aisghairfear Treoir 88/388/CEE, Cinneadh 88/389/CEE agus Treoir 91/71/CEE ón … (21).

2. Aisghairfear Rialachán (CE) Uimh. 2232/96 ón dáta a gcuirfear an liosta dá dtagraítear in Airteagal 2(2) den Rialachán sin i bhfeidhm.

3. Forléireofar tagairtí do na hionstraimí aisghairthe mar thagairtí don Rialachán seo.

Airteagal 25

An liosta de shubstaintí blaistithe a thabhairt isteach ar an liosta Comhphobail de bhlastáin agus an córas idirthréimhseach

1. Bunófar an liosta Comhphobail tríd an liosta de shubstaintí blaistithe dá dtagraítear in Airteagal 2(2) de Rialachán (CE) Uimh. 2232/96 a thabhairt isteach in Iarscríbhinn I a ghabhann leis an Rialachán seo tráth a nglacfar é.

2. Go dtí go mbunófar an liosta Comhphobail, beidh feidhm ag Rialachán (CE) Uimh. …/2008 (10) maidir le meastóireacht agus formheas ar shubstaintí blaistithe nach bhfolaítear ar an gclár meastóireachta dá bhforáiltear in Airteagal 4 de Rialachán (CE) Uimh. 2232/96.

De mhaolú ar an nós imeachta sin, ní bheidh feidhm ag na tréimhsí sé mhí agus naoi mí dá dtagraítear in Airteagal 5(1) agus Airteagal 7 de Rialachán (CE) Uimh. …/2008 (10) maidir le meastóireacht ná formheas den sórt sin.

3. Maidir le haon bhearta idirthréimhseacha iomchuí a ceapadh chun míreanna neamhriachtanacha den Rialachán seo a leasú, inter alia trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 21(3).

Airteagal 26

Leasú ar Rialachán (CEE) Uimh. 1576/89

Leasaítear leis seo Rialachán (CEE) Uimh. 1576/89 mar a leanas:

1) leasófar Airteagal 1(4)(m) mar a leanas: (a) I bpointe (1)(a), cuirtear an méid seo a leanas in ionad an dara fomhír: ‘Féadfar substaintí blaistithe eile mar a shainmhínítear in Airteagal 3(2)(b) de Rialachán (CE) Uimh. …/2008 ó Pharlaimint na hEorpa agus ón gComhairle iad maidir le blastáin agus comhábhair áirithe bia a bhfuil airíonna blaistithe acu agus atá le húsáid i mbianna agus ar bhianna agus lena leasaítear Rialachán (CEE) Uimh. 1576/89 agus Rialachán (CEE) Uimh. 1601/91 ón gComhairle, Rialachán (CE) Uimh. 2232/96 agus Treoir 2000/13/CE (22), agus/nó plandaí aramatacha nó codanna de phlandaí aramatacha a úsáid ina theannta seo, ach caithfidh airíonna orgánaileipteacha an aitil a bheith inaitheanta, fiú má bhíonn siad maolaithe uaireanta; (b) Cuirtear an méid seo a leanas in ionad phointe 2(a): ‘Féadfar “jin” a thabhairt ar an deoch má tháirgtear é trí alcól eitile atá oiriúnach go horgánaileipteach agus ar de thionscnamh talmhaíoch é a bhlaistiú le substaintí blaistithe mar a shainmhínítear in Airteagal 3(2)(b) de Rialachán (CE) Uimh. …/2008 (23) iad agus/nó ullmhóidí blaistithe mar a shainmhínítear in Airteagal 3(2)(d) den Rialachán sin iad i dtreo is gur blas an aitil go príomha a bheidh uirthi;’; (c) I bpointe 2(b), cuirtear an méid seo a leanas in ionad na chéad mhíre: ‘Féadfar “gin driogtha” a thabhairt ar an deoch más trí athdhriogadh a dhéanamh ar alcól eitile de thionscnamh talmhaíochta atá oiriúnach go horgánaileipteach agus ar de cháilíocht chuí é agus a bhfuil neart alcóil tosaigh de 96 % toirte ann ar a laghad, ar go heisiach a tháirgtear í, i stileanna a úsáidtear go traidisiúnta le haghaidh jin, i láthair caor aitil agus luibheanna nádúrtha eile fad agus gurb é blas an aitil is mó atá uirthi. Féadfaidh feidhm a bheith ag an téarma “gin driogtha” freisin maidir le meascán de tháirge an driogtha sin agus d'alcól eitile de bhunús talmhaíochta a bhfuil an comhdhéanamh céanna, an íonacht chéanna agus an neart alcóil céanna ann. Féadfar substaintí blaistithe agus/nó ullmhóidí blaistithe, a sonraítear iad araon ag (a), a úsáid freisin chun gin driogtha a bhlaistiú. Is cineál gin driogtha é London gin.’

2) in Airteagal 1(4)(n)(1), cuirtear an méid seo a leanas in ionad an dara fomhír: ‘Féadfar substaintí blaistithe eile mar a shainmhínítear in Airteagal 3(2)(b) de Rialachán (CE) Uimh. …/2008 (23) iad agus/nó ullmhóidí blaistithe mar a shainmhínítear in Airteagal 3(2)(d) den Rialachán sin iad a úsáid chomh maith ach caithfidh blas an chearbhais a bheith ar an mblas is láidre iontu.’

3) in Airteagal 1(4)(p), cuirtear an méid seo a leanas in ionad na chéad fhomhíre: ‘Biotáillí ar blas searbh is mó atá orthu a thagann as alcól eitile de thionscnamh talmhaíochta a bhlaistiú le substaintí blaistithe mar a shainmhínítear in Airteagal 3(2)(b) de Rialachán (CE) Uimh. …/2008 (23) iad agus/nó ullmhóidí blaistithe mar a shainmhínítear in Airteagal 3(2)(d) den Rialachán sin iad.’

4) in Airteagal 1(4)(u), cuirtear an méid seo a leanas in ionad na chéad fhomhíre: ‘Biotáille a tháirgtear trí alcól eitile de thionscnamh talmhaíochta a bhlaistiú le clóibh agus/nó cainéil agus ceann de na próisis seo a leanas á úsáid: maothú agus/nó driogadh, athdhriogadh an alcóil i láthair codanna de na plandaí a shonraítear thuas, substaintí blaistithe clóbh nó cainéil mar atá sainmhínithe in Airteagal 3(2)(b) de Rialachán (CE) Uimh. …/2008 (23) a chur leis nó cumasc de na modhanna sin.’

5) in Airteagal 4(5), cuirtear an méid seo a leanas in ionad na chéad mhíre agus an dara mír, seachas na liostaí atá i bpointe (a) agus i bpointe (b): ‘Ní fhéadfar ach substaintí blaistithe agus ullmhóidí blaistithe nádúrtha mar a shainmhínítear in Airteagal 3(2)(c) agus (d) de Rialachán (CE) Uimh. …/2008 (23) iad a úsáid agus na biotáillí a shainmhínítear in Airteagal 1(4) á n-ullmhú, seachas i gcás na mbiotáillí sin a shainmhínítear in Airteagal 1(4) (m), (n) agus (p). Déanfar substaintí blaistithe mar a shainmhínítear in Airteagal 3(2)(b) de Rialachán (CE) Uimh. …/2008 (23) iad a údarú, áfach, i licéir seachas na licéir sin a luaitear anseo thíos:’.

Airteagal 27

Leasú ar Rialachán (CEE) Uimh. 1601/91

Leasaítear Airteagal 2(1) mar a leanas:

1) i bpointe (a), cuirtear an méid seo a leanas in ionad na chéad fho-fhleisce den tríú fleasc: ‘— substaintí blaistithe agus/nó ullmhóidí blaistithe mar a shainmhínítear in Airteagal 3(2)(b) agus (d) de Rialachán (CE) Uimh. …/2008 ó Pharlaimint na hEorpa agus ón gComhairle iad maidir le blastáin agus comhábhair áirithe bia a bhfuil airíonna blaistithe acu agus atá le húsáid i mbianna agus ar bhianna agus lena leasaítear Rialachán (CEE) Uimh. 1576/89 agus Rialachán (CEE) Uimh. 1601/91 ón gComhairle, Rialachán (CE) Uimh. 2232/96 agus Treoir 2000/13/CE (24), agus/nó;

2) i bpointe (b), cuirtear an méid seo a leanas in ionad na chéad fho-fhleisce den dara fleasc: ‘— substaintí blaistithe agus/nó ullmhóidí blaistithe mar a shainmhínítear in Airteagal 3(2)(b) agus (d) de Rialachán (CE) Uimh. …/2008 (23) iad, agus/nó’;

3) i bpointe (c), cuirtear an méid seo a leanas in ionad na chéad fho-fhleisce den dara fleasc: ‘— substaintí blaistithe agus/nó ullmhóidí blaistithe mar a shainmhínítear in Airteagal 3(2)(b) agus (d) de Rialachán (CE) Uimh. …/2008 (23) iad, agus/nó’.

Airteagal 28

Leasú ar Rialachán (CE) Uimh. 2232/96

Cuirfear an méid seo a leanas in ionad Airteagal 5(1) de Rialachán (CE) Uimh. 2232/96:

‘1. Déanfar an liosta de na substaintí blaistithe dá dtagraítear in Airteagal 2(2) a ghlacadh i gcomhréir leis an nós imeachta dá dtagraítear in Airteagal 7 faoin 31 Nollaig 2008 ar a dhéanaí.’.

Airteagal 29

Leasú ar Threoir 2000/13/CE

I dTreoir 2000/13/CE, cuirtear an méid seo a leanas in ionad Iarscríbhinn III:

‘IARSCRÍBHINN III BLASTÁIN A AINMNIÚ I LIOSTA NA gCOMHÁBHAR 1. Gan dochar do mhír 2, déanfar blastáin a ainmniú leis na téarmaí: — “blastáin” nó ainm nó tuairisc níos sainiúla ar an mblastán, i gcás ina mbeidh blastáin mar a shainmhínítear in Airteagal 3(2)(b), (c), (d), (e), (f), (g) agus (h) de Rialachán (CE) Uimh. …/2008 ó Pharlaimint na hEorpa agus ón gComhairle iad sa chomhpháirt blaistithe maidir le blastáin agus comhábhair áirithe bia a bhfuil airíonna blaistithe acu agus atá le húsáid i mbianna agus ar bhianna agus lena leasaítear Rialachán (CEE) Uimh. 1576/89 agus Rialachán (CEE) Uimh. 1601/91 ón gComhairle, Rialachán (CE) Uimh. 2232/96 agus Treoir 2000/13/CE (*), — “blastán deataigh nó blastáin deataigh” i gcás ina mbeidh blastáin mar a shainmhínítear in Airteagal 3(2)(f) de Rialachán (CE) Uimh. …/2008 (*) iad sa chomhpháirt blaistithe agus i gcás ina bhfágfaidh sí blas an deataigh ar an mbia. 2. Úsáidfear an téarma “nádúrtha” chun tuairisc a dhéanamh ar bhlastáin i gcomhréir le hAirteagal 14 de Rialachán (CE) Uimh. …/2008 (*).

Airteagal 30

Teacht i bhfeidhm

Tiocfaidh an Rialachán seo i bhfeidhm ar an bhfichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige ó … (21).

Beidh feidhm ag Airteagail 10, 26 agus 27 ó dháta chur i bhfeidhm an liosta Comhphobail.

Beidh feidhm ag Airteagal 22 ó dháta theacht i bhfeidhm an Rialacháin seo. Maidir le bianna a chuirtear ar an margadh go dleathach nó a lipéadaítear roimh … (21) agus nach gcomhlíonann an Rialachán seo, féadfar iad a chur ar an margadh go dtí a ndáta íosmharthanachta nó a ndáta éaga.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, Thar ceann Pharlaimint na hEorpa An tUachtarán Thar ceann na Comhairle An tUachtarán

(1) IO C 168, 20.7.2007, lch. 34.

(2) Tuairim ó Pharlaimint na hEorpa an 10 Iúil 2007 (nár foilsíodh go fóill san Iris Oifigiúil), Comhsheasamh ón gComhairle an 10 Márta 2008, Seasamh ó Pharlaimint na hEorpa an … (nár foilsíodh fós san Iris Oifigiúil) agus Cinneadh ón gComhairle an …

(3) IO L 184, 15.7.1988, lch. 61. Treoir arna leasú go deireanach le Rialachán (CE) Uimh. 1882/2003 ó Pharlaimint na hEorpa agus ón gComhairle (IO L 284, 31.10.2003, lch. 1).

(4) IO L 184, 15.7.1988, lch. 67.

(5) IO L 42, 15.2.1991, lch. 25.

(6) IO L 31, 1.2.2002, lch. 1. Rialachán arna leasú go deireanach le Rialachán (CE) Uimh. 575/2006 ón gCoimisiún (IO L 100, 8.4.2006, lch. 3).

(7) IO L 165, 30.4.2004, lch. 1. Leagan ceartaithe in IO L 191, 28.5.2004, lch. 1. Rialachán arna leasú le Rialachán (CE) Uimh. 1791/2006 ón gComhairle (IO L 363, 20.12.2006, lch. 1).

(8) Féach leathanach 1 den Iris Oifigúil seo.

(9) IO L 299, 23.11.1996, lch. 1. Rialachán arna leasú le Rialachán (CE) Uimh. 1882/2003.

(10) Féach leathanach 1 den Iris Oifigúil seo.

(11) IO L 309, 26.11.2003, lch. 1.

(12) Féach leathanach 10 den Iris Oifigúil seo.

(13) IO L 268, 18.10.2003, lch. 1. Rialachán arna leasú le Rialachán (CE) Uimh. 1981/2006 ón gCoimisiún (IO L 368, 23.12.2006, lch. 99).

(14) IO L 109, 6.5.2000, lch. 29. Treoir arna leasú go deireanach le Treoir 2007/68/CE ón gCoimisiún (IO L 310, 28.11.2007, lch. 11).

(15) IO L 268, 18.10.2003, lch. 24.

(16) IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).

(17) IO L 160, 12.6.1989, lch. 1. Rialachán arna leasú go deireanach le hIonstraim Aontachais 2005.

(18) IO L 149, 14.6.1991, lch. 1. Rialachán arna leasú go deireanach le hIonstraim Aontachais 2005.

(19) Féach leathanach 10 den Iris Oifiguil seo.

(20) IO L 186, 30.6.1989, lch. 21. Treoir arna leasú go deireanach le Treoir 92/11/CEE (IO L 65, 11.3.1992, lch. 32).

(21) Dhá bhliain ón dáta a dtiocfaidh an Rialachán seo i bhfeidhm.

(22) IO L …’;

(23) An Rialachán seo.

(24) IO L …’.

IARSCRÍBHINN I LIOSTA COMHPHOBAIL DE BHLASTÁIN AGUS DE BHUNÁBHAIR A FORMHEASADH LENA N-ÚSÁID I MBIANNA AGUS AR BHIANNA

IARSCRÍBHINN II LIOSTA DE PHRÓISIS THRAIDISIÚNTA ULLMHAITHE BIA Mionghearradh Cumhdach Téamh, cócaireacht, bácáil, friochadh (suas go 240 °C ag brú an atmaisféir) agus cócaireacht i mbrú-chócaire (suas go 120 °C) Fuarú Gearradh Driogadh/scagadh Triomú Eibliú Galú Eastóscadh, lena n-áirítear eastóscadh tuaslagóra i gcomhréir le Treoir 88/344/CEE Coipeadh Scagachán Meilt Insileadh Maothú Próisis mhicribhitheolaíocha Meascadh Scealpadh Síothlú Fáscadh Cuisniú/Reo Róstadh/Griolladh Fáscadh Cur ar maos

IARSCRÍBHINN III LÁITHREACHT SUBSTAINTÍ ÁIRITHE CUID A: Substaintí nach gcuirfear amhlaidh le bia Aigéad agarach Alóin Caipsicin 1,2-Benzopyrone, cúmairin Hipiricín Béitea-asarón 1-Aillil-4-meatocsaibeinséin, eistreagól Aigéad hidricianach Meantafuran 4-Aillil-1,2-démheatocsaibeinséin, meitileoigeanól Púlagón Cuaisin 1-Allil-3,4-meitiléin dé-oscaibeinséin, safról Tiúicrin A Túsón (alfa agus béite) CUID B: Leibhéil uasta de shubstaintí áirithe, a fhaightear go nádúrtha i mblastáin agus i gcomhábhair bia a bhfuil airíonna blaistithe acu, i gcomhbhia áirithe mar a chaitear é ar cuireadh blastáin agus/nó comhábhair bia a bhfuil airíonna blaistithe acu leis Ní bheidh na leibhéil uasta seo infheidhme ar chomhbhianna a ullmhaítear agus a chaitear ar an láthair céanna, nach bhfuil aon bhlastáin bhreise iontu agus nach bhfuil ach luibheanna agus spíosraí iontu mar chomhábhair bia a bhfuil airíonna blaistithe acu. Ainm na substainte Comhbhia a bhfuil teorainn leis an méid den tsubstaint a fhéadfaidh a bheith ann Leibhéal uasta mg/cg Béitea-asarón Deochanna alcólacha 1,0 1-Aillil-4-meatocsaibeinséin, eistreagól Táirgí déiríochta 50 Torthaí, glasraí (lena n-áirítear beacáin, fungais, fréamhacha, tiúbair, bíoga agus pischineálaigh), cnónna agus síolta próiseáilte 50 Táirgí éisc 50 Deochanna neamhalcólacha 10 Aigéad hidricianach Eithneagán, prásóg nó a hionadaigh nó táirgí comhchosúla 50 Torthaí cloch stánaithe 5 Deochanna alcólacha 35 Meantafuran Milseogra a bhfuil miontas/lus an phiobair ann, seachas micrimhilseogra um chumhrú anála 500 Micrimhilseogra um chumhrú anála 3 000 Guma coganta 1 000 Deochanna alcólacha a bhfuil miontas/lus an phiobair iontu 200 4-Aillil-1,2-démheatocsai-beinséine, meitileoigeanól Táirgí déiríochta 20 Ullmhóidí feola agus táirgí feola, lena n-áirítear éineoil agus géim 15 Ullmhóidí éisc agus táirgí éisc 10 Anraithí agus anlainn 60 Blastóga atá réidh le hithe 20 Deochanna neamhalcólacha 1 Púlagón Milseogra a bhfuil miontas/lus an phiobair ann, seachas micrimhilseogra um chumhrú anála 250 Micrimhilseogra um chumhrú anála 2 000 Guma coganta 350 Deochanna neamhalcólacha a bhfuil miontas/lus an phiobair iontu 20 Deochanna alcólacha a bhfuil miontas/lus an phiobair iontu 100 Cuaisin Deochanna neamhalcólacha 0,5 Earraí bácála 1 Deochanna alcólacha 1,5 1-Allil-3,4-meitiléin dé-oscaibeinséin, safról Ullmhóidí feola agus táirgí feola, lena n-áirítear éineoil agus géim 15 Ullmhóidí éisc agus táirgí éisc 15 Anraithí agus anlainn 25 Deochanna neamhalcólacha 1 Tiúicrin A Biotáillí searbha nó beoir shearbh (1) 5 Licéir (2) a bhfuil blas searbh orthu 5 Deochanna alcólacha eile 2 Túsón (alfa agus béite) Deochanna alcólacha, seachas iad siúd a tháirgtear ón speiceas Artemisia 10 Deochanna alcólacha a tháirgtear ón speiceas Artemisia 35 Deochanna neamhalcólacha a tháirgtear ón speiceas Artemisia 0,5 Cúmairin Earraí bácála traidisiúnta agus/nó séasúraí a mbíonn tagairt do chainéil ar a lipéadú 50 ‘Gránaigh bhricfeasta’ lena n-áirítear muesli 20 Earraí míne bácála seachas earraí bácála traidisiúnta agus/nó earraí bácála séasúraí a mbíonn cainéil luaite ar a lipéadú 15 Milseoga 5 (1) Mar a shainmhínítear in Airteagal 1(4)(p) de Rialachán (CEE) Uimh. 1576/89 ón gComhairle é. (2) Mar a shainmhínítear in Airteagal 1(4)(r) de Rialachán (CEE) Uimh. 1576/89 ón gComhairle é.

IARSCRÍBHINN IV LIOSTA DE NA BUNÁBHAIR A BHFUIL FEIDHM AG SRIANTA INA LEITH MAIDIR LENA N-ÚSÁID I DTÁIRGEADH BLASTÁN AGUS COMHÁBHAR BIA A BHFUIL AIRÍONNA BLAISTITHE ACU CUID A: Bunábhair nach n-úsáidfear i dtáirgeadh blastán agus comhábhar bia a bhfuil airíonna blaistithe acu Bunábhar An t-ainm Laidine An t-ainm coitianta Foirm theitreaplóideach Acorus calamus L. Foirm theitreaplóideach an Chalmais CUID B: Coinníollacha úsáide blastán agus comhábhar bia a bhfuil airíonna blaistithe acu a tháirgtear ó bhunábhair áirithe Bunábhar Coinníollacha úsáide An t-ainm Laidine An t-ainm coitianta Quassia amara L. agus Picrasma excelsa (Sw) Cuaisin Ní fhéadfar blastáin agus comhábhair bia a bhfuil airíonna blaistithe acu a tháirgtear ón mbunábhar a úsáid ach chun deochanna agus earraí bácála a tháirgeadh Laricifomes officinales (Vill.: Fr) Kotl. et Pouz nóFomes officinalis Beacán agarach bán Ní fhéadfar blastáin agus comhábhair bia a bhfuil airíonna blaistithe acu a tháirgtear ón mbunábhar a úsáid ach chun deochanna alcólacha a tháirgeadh Hypericum perforatum L. Beathnua Teucrium chamaedrys L. Dairín

IARSCRÍBHINN V COINNÍOLLACHA MAIDIR LE BLASTÁIN PRÓISIS THEIRMIGH A THÁIRGEADH AGUS LEIBHÉIL UASTA SUBSTAINTÍ ÁIRITHE I MBLASTÁIN PRÓISIS THEIRMIGH CUID A: Coinníollacha maidir leis an táirgeadh: (a) Ní rachaidh teocht na dtáirgí thar 180 °C le linn na próiseála. (b) Ní rachaidh ré na próiseála teirmí thar 15 nóiméad ag 180 °C agus beidh tréimhsí níos faide dá réir ag teochtaí níos ísle, i.e. an t-am teasa a dhúbláil le haghaidh gach laghdú teochta faoi 10 °C, gan dul thar 12 uair. (c) Níor chóir go rachadh an pH thar luach 8,0 le linn na próiseála. CUID B: Leibhéil uasta le haghaidh substaintí áirithe Substaint Leibhéal uasta μg/cg 2-aimín-3,4,8-trimheitileamadasó [4,5-f] cuinocsailín (4,8-DiMeIQx) 50 2-aimín-1-meitil-6-feinileamadasól [4,5-b]piridín (PhIP) 50